黃流芳

黃流芳 ， 字若瓚 ， 廣東博羅縣人 。 明朝政治人物 、 進士出身 。 父黃需字惟溥 ， 明經教授 。 萬曆十七年 （ 1589年 ） 登己丑科進士 ， 中貴貸之金 ， 弗受 。 授吉水令 ， 賦無羨入 ， 文江堤圯 ， 捐俸築之 ， 薦循良第一 ， 擢松江府同知 ， 卻漕羨二千緡 。 丁父艱歸 ， 補寧國府郡丞 。 時太平守欲以厰務相委 ， 力辭不就 。 寧國織造歲幣必先獻機様 ， 流芳白罷之 。 郡故進棃慄 ， 中貴橫索 ， 流芳第如故額而止 。 擢南戶部員外郎 ， 拮据於水兌馬草場 ， 九庫中多冒濫 ， 盡汰之 。 署揚州關 ， 皆避羶處冷 。 出守池州府 ， 時大水 ， 拯飢弭亂 ， 城東火延民居 ， 望風叩拜 ， 火輒返 ， 民築迴風閣 。 紀異擢廣西副使 ， 會土司蠶食邊界 ， 下檄責之 ， 遂歸侵地 。 柳慶間多劇盜 ， 率諸將削平之 ， 進參政 。 自握憲至分藩 ， 皆以廉節飭躬 ， 文武將吏無敢以餽遺進者 。 會督撫徵黎 ， 召兵於蒼梧 ， 以議不合罷歸 ， 兩臺交章薦不起 。 與吉水鄒元標善 ， 嘗語之曰 ： 自安古處 ， 恐難諧俗 。 流芳答曰 ： 非欲立異 ， 率吾性耳 。 年七十二卒 。